**Pružanje podrške žrtvama i svjedocima**

Na Županijskom sudu u Bjelovaru je dana 09. studenoga 2023. godine započeo s radom Odjel za podršku žrtvama i svjedocima.

Sporazumom o organizaciji zajedničke službe za podršku žrtvama i svjedocima potpisan je dana 06. studenoga 2023. godine između Županijskog suda u Bjelovaru i Općinskog suda u Bjelovaru.

U Odjelu, osim djelatnica, podršku žrtvama i svjedocima pružaju i volonteri.

Poslovi podrške žrtvama i svjedocima utemeljeni su na načelima poštivanja dostojanstva osobe uključene u sustav podrške.

Službenici u Odjelu pružaju podršku žrtvama i svjedocima kao i članovima njihovih obitelji tijekom prethodnog i kaznenog postupka, prije i tijekom pokretanja prekršajnog postupka.

Podrška može biti pružena i nakon pravomoćnog dovršetka postupka.

Opći, stručni i administrativni poslovi službenika Odjela za podršku žrtvama i svjedocima (čl. 9. i čl. 10. Pravilnika o radu odjela za podršku žrtvama i svjedocima, Narodne novine br. 133/2015, 127/2019)

Poslovi podrške žrtvama, svjedocima i članovima njihovih obitelji obuhvaćaju:

- pružanje emocionalne podrške

- pružanje općih informacija o pravima žrtava i svjedoka te općih procesnih informacija o prethodnom, kaznenom i prekršajnom postupku, u skladu s odredbama posebnih propisa

- pružanje tehničkih i praktičnih informacija te pomoć u snalaženju u zgradi suda

- upućivanje na specijalizirane institucije ovisno o potrebama žrtava, svjedoka i osoba u njihovoj pratnji (članova obitelji, skrbnika)

- posredovanje u kontaktu sa službenicima suda

- pomoć u organizaciji dolaska na sud žrtvama i svjedocima u predmetima ratnih zločina

- na zahtjev tijela koja provode pojedinačnu procjenu žrtve dostavljanje potrebnih podataka kao i preporuka tijelima koja provode pojedinačnu procjenu žrtve prema pravilniku kojim se uređuje način provedbe pojedinačne procjene žrtve.

Djelatnici Odjela i volonteri ne daju pravne savjete, ne provode psihološko savjetovanje ili psihoterapiju. Također, ne razgovaraju o sadržaju iskaza, a sva saznanja do kojih u svom radu dođu strogo su povjerljiva. Podrška se pruža žrtvama i svjedocima, kao i članovima njihovih obitelji prije dolaska na sud, tijekom i nakon postupka. Već od trenutka primanja sudskog poziva stranke se mogu obratiti djelatnicama Odjela putem telefona ili osobno. Po njihovom dolasku, djelatnice odjela /volonteri dočekat će ih na ulazu i smjestiti u sobu gdje će im dati odgovore na sva pitanja vezana uz osnove sudskog postupka te objasniti što mogu očekivati u sudnici. U slučaju da svjedok ili žrtva izrazi potrebu, djelatnik/volonter može u sudnici biti u njihovoj pratnji. Također djelatnice odjela /volonteri po potrebi će informirati žrtve/svjedoke gdje se mogu obratiti za stručnu pomoć – psihološko savjetovanje, besplatnu pravnu pomoć i slično.

Od trenutka primanja poziva žrtve, oštećenici i svjedoci mogu se obratiti djelatnicima Odjela putem telefona , e-maila ili osobno na adresi:

Županijski sud u Bjelovaru

Josipa Jelačića 1

43000 Bjelovar

Soba 126/I

Tel. 043/274-143

E-mail: <podrska-svjedocima-bj@pravosudje.hr>